Yleinen asumistuki
Asumistuen määräytyminen

Yleistä asumistukea voi saada vuokra-asunnon, asumisoikeusasunnon, omistusasunnon tai osaomistusasunnon kohtuullisiksi katsottuihin asumis- ja korkomenoihin sekä joissain tapauksissa myös asunto-osakkeen lainanlyhennykseen. Eduskunta on kuitenkin päättänyt, ettei sähkön hinnan kaksinkertaistumista oteta enää huomioon omakotitalojen asukkaiden asumistuen määrää laskettaessa vuodesta 2024 alkaen. Omistusasunnossa asuville ei myöskään makseta enää asumistukea vuodesta 2025 alkaen. Muutos ei koske osaomistus- ja asumisoikeusasunnossa asuvia, mutta jälkimmäisen ryhmän asumistuessa ei huomioida enää korkomenoja vuodesta 2025 alkaen.
Hyväksyttäviksi katsottujen enimmäisasumismenojen suuruus riippuu ruokakunnan koosta ja asuinmuodosta siten, että asunto-osakkeessa ja vuokra-asunnossa asuville hyväksytään käytännössä 4–6,5 kertaa suuremmat asumiskulut kuin omakotitalossa asuville. Asunnon maantieteellisen sijainnin vaikutus vuokriin ja vastikkeisiin sekä lämmityskuluihin huomioidaan myös. Esimerkiksi Helsingissä sijaitsevaan osake- tai vuokra-asuntoon voidaan maksaa noin 40–50 prosenttia suurempaa asumistukea kuin edullisimmalla paikkakunnalla sijaitsevaan ja Lapissa sijaitsevaan omakotitaloon maksetaan kahdeksan prosenttia suurempaa asumistukea kuin Etelä-rannikolla sijaitsevaan.
Asumistukea voi saada myös rahoitusvastikkeella tai vuokralla katetun korjaus- ja perusparannusta varten tarkoitetun lainan lyhentämiseen, mutta ei itse omistetun omakotitalon tai siinä olevan huoneiston korjauslainaan.
Asunto-osakkeen, vuokra-asunnon ja asumisoikeusasunnon asumismenoiksi katsotaan asunnon hoito- ja rahoitusvastike tai vuokra sekä kohtuullisiksi katsotut vesi- ja lämmityskustannukset, jos ne eivät sisälly edellä mainittuihin. Ei-vuokratussa omakotitalossa asuvien asumismenoina taas huomioidaan vain kohtuullisina pidetyt hoitomenot. Lisäksi huomioidaan 73 % osake-tai osaomistusasunnon taikka omakotitalon hankkimiseksi tai perusparantamiseksi otettujen henkilökohtaisten lainojen koroista.
Asumistuki on enintään 80 % asumistukilaissa kohtuullisiksi katsotuista asumismenoista. Jos ruokakunnan todelliset asumismenot ylittävät kohtuullisina pidetyt enimmäismäärät, asumistukea maksetaan siten vain näiden enimmäismäärien perusteella.
Jos lämmityskustannukset eivät sisälly vuokraan, yksin asuvan yleistä asumistukea saavan kohtuullisina lämmityskustannuksina pidettiin vuonna 2022 enintään 40 euroa kuussa. Kahden hengen asuttaman omakotitalon suurimmat hyväksyttävät kokonaisasumismenot olivat vuonna 2017 vain noin 38 prosenttia omakotitalojen vuoden 2018 keskimääräisistä asumismenoista 333 e/kk. Myös hyväksyttävänä pidetty enimmäisvuokra on useissa tapauksissa alueen todellista vuokratasoa pienempi.
| --- | --- |
Omakotitalon hyväksytyt enimmäisasumismenot vuonna 2022 (e/kk): 

1 hengen ruokakunta: 89
2 hengen ruokakunta: 107
3 hengen ruokakunta: 135
4 hengen ruokakunta: 159
+ jokaista lisähenkilöä kohden: 49
Omakotitalon enimmäisasumismenoa korotetaan 4 prosenttia, jos se sijaitsee Etelä-Savon, Pohjois-Savon tai Pohjois-Karjalan maakunnassa ja 8 prosenttia, jos se sijaitsee Pohjois-Pohjanmaan, Kainuun ja Lapin maakunnassa.
Vuokra- ja osakeasuntojen enimmäisasuismenoihin vaikuttaa se, missä alla olevista kuntaryhmästä se sijaitsee:
I kuntaryhmä: Helsinki
II kuntaryhmä: Espoo, Kauniainen ja Vantaa
III kuntaryhmä: Hyvinkää, Hämeenlinna, Joensuu, Jyväskylä, Järvenpää, Kajaani, Kerava, Kirkkonummi, Kouvola, Kuopio, Lahti, Lappeenranta, Lohja, Mikkeli, Nokia, Nurmijärvi, Oulu, Pori, Porvoo, Raisio, Riihimäki, Rovaniemi, Seinäjoki, Sipoo, Siuntio, Tampere, Turku, Tuusula, Vaasa ja Vihti
IV kuntaryhmä: Muut kunnat
Vuokra- ja osakeasuntojen hyväksytyt enimmäisasumismenot vuonna 2021 (e/kk):
| Kuntaryhmä | I | II | III | IV |
| --- | --- | --- | --- | --- |
| Ruokakunnan koko 1 henkilö | 521 | 504 | 400 | 353 |
| Ruokakunnan koko 2 henkilöä | 754 | 723 | 584 | 514 |
| Ruokakunnan koko 3 henkilöä | 960 | 912 | 741 | 657 |
| Ruokakunnan koko 4 henkilöä | 1122 | 1064 | 878 | 783 |
| +lisähenkilöä kohden, e/kk | 140 | 133 | 120 | 115 |